Jy kan Barberton-lughawe nou besitDie terminaalgebou wat in ‘n huis omskep is. (Foto: Aucor Property) Die Barberton-lughawe in Mpumalanga, wat eens gewemel het met vliegtuie, gaan eersdaags opgeveil word. Terwyl die lughawe spog met twee huise en ŉ swembad, sal die suksesvolle bieër ook onder meer ŉ ligte vliegtuig en ŉ brandbestrydingsvoertuig ryker wees. Die lughawe, eintlik meer van ŉ vliegveld, wat in private besit is, kom op 15 Februarie onder die hamer. ŉ Aanvangsbod is nog nie vasgestel nie. Die lughawe het eens as ŉ opleidingsfasiliteit vir bosvlieëniers gedien en het in die verlede ŉ aantal lugskoue aangebied met ŉ verskeidenheid opwindende lugtoertjies. Die eienaar het egter besluit om die lughawe te verkoop nadat hy na die VSA verhuis het. Hoewel die lughawe Barberton se amptelike lughawe is en geregistreer is by die Suid-Afrikaanse Burgerlugvaartowerheid (BLO) sal die nuwe eienaar nie verplig word om die eiendom as lughawe te bedryf nie. Aucor Property, wat die veiling aanbied, sê die eiendom spog met ŉ 1 km lange aanloopbaan, twee huise, waarvan een as ŉ lodge gebruik kan word, asook ŉ vliegtuigskuur en ŉ werkswinkel. Die hoofwoning is ŉ ses slaapkamer, dubbelverdiepinghuis met ŉ swembad, ŉ skuur, ŉ werkswinkel en aangrensende stoorkamers met plek vir twee tot drie ligte vliegtuie of motors. ŉ Vliegtoring en kantoor is ook by dié huis geleë. Die tweede gebou is in ŉ huis omskep nadat dit voorheen as ŉ terminaalgebou gebruik is. Dié is halfpad tussen die aanloopbaan en die vliegtuigparkeerarea geleë. Die lughawe- en aanloopbaanarea, insluitend al die geboue, beslaan ongeveer 12 ha van die totale 45 ha eiendom en laat potensiële kopers met etlike hektaar oop ruimte. Die eiendom is reeds omhein met twee veiligheidshekke. ŉ Ligte vliegtuig, trekker, brandbestrydingsvoertuig en ŉ plofstofmagasynstoorkamer – wat nie meer in gebruik is nie – word as deel van die eiendom opgeveil.